[pic] | EUROOPAN YHTEISÖJEN KOMISSIO |

Bryssel 21.9.2006

KOM(2006) 546 lopullinen

2004/0117 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan nojalla neuvoston vahvistamasta yhteisestä kannasta

Euroopan parlamentin ja neuvoston suosituksen antamiseksi alaikäisten ja ihmisarvon suojelusta ja oikeudesta vastineeseen Euroopan audiovisuaalisia ja verkkotietopalveluja tuottavien yritysten kilpailukyky huomioon ottaen

2004/0117 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan nojalla neuvoston vahvistamasta yhteisestä kannasta

Euroopan parlamentin ja neuvoston suosituksen antamiseksi alaikäisten ja ihmisarvon suojelusta ja oikeudesta vastineeseen Euroopan audiovisuaalisia ja verkkotietopalveluja tuottavien yritysten kilpailukyky huomioon ottaen

1. TAUSTAA

Ehdotus toimitettiin Euroopan parlamentille ja neuvostolle (asiakirja KOM(2004) 341 lopullinen – 2004/0117(COD)): | 30.4.2004. |

Euroopan talous- ja sosiaalikomitea antoi lausuntonsa | 9.2.2005. |

Euroopan parlamentti antoi lausuntonsa ensimmäisessä käsittelyssä | 7.9.2005. |

Muutettu ehdotus toimitettiin: | 23.1.2006. |

Yhteinen kanta vahvistettiin: | 18.9.2006. |

2. KOMISSION EHDOTUKSEN TAVOITE

Ehdotus koskee Euroopan parlamentin ja neuvoston suositusta alaikäisten ja ihmisarvon suojelusta ja oikeudesta vastineeseen Euroopan audiovisuaalisia ja verkkotietopalveluja tuottavien yritysten kilpailukyky huomioon ottaen. Ehdotus on jatkoa neuvostolle ja Euroopan parlamentille toimitetulle komission toiselle seurantakertomukselle, joka koskee 24. syyskuuta 1998 annetun neuvoston suosituksen 98/560/EY toimeenpanoa. Suositus koskee Euroopan audiovisuaalisia ja tietopalveluja tuottavien yritysten kilpailukyvyn parantamista edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle.

3. YHTEISTÄ KANTAA KOSKEVAT HUOMIOT

Neuvosto teki komission ehdotukseen (sellaisena kuin se on muutettuna 20. tammikuuta 2006 annetulla komission muutetulla ehdotuksella) joitakin sisällöllisiä muutoksia, jotka ovat valtaosin hyväksyttäviä, sillä niillä autetaan varmistamaan, että suosituksen tavoitteet saavutetaan viime kädessä.

Komission ehdotukseen verrattuna tekstissä on kauttaaltaan muutettu sanamuotoja joko selkeyden parantamiseksi tai suositusehdotuksen johdonmukaisuuden varmistamiseksi.

Johdanto-osa

Johdanto-osan 17 kappaleessa, joka käsittelee sukupuolten esittämistä tiedotusvälineissä ja mainoksissa, virkkeen loppuosa ”ja sen pohjalta on ryhdyttävä tarvittaessa tarkoituksenmukaisiin toimiin” on poistettu. Komissio ei vastusta tämän osan poistamista. Johdanto-osan kappaleisiin ei tehty muita sisällöllisiä muutoksia.

Artikla-osa

Artikla-osan asiasisältöön on tehty seuraavia muutoksia:

Suosituksen I osan 2 kohdan a alakohtaan on lisätty ilmaus ”ja esimerkiksi jatkuvalla valistuksella koulussa”. Komissio ei vastusta tämän esimerkin lisäämistä.

Suosituksen I osan 2 kohtaan on lisätty c alakohta ”toimia, joilla kansalaisille tiedotetaan paremmin Internetin tarjoamista mahdollisuuksista.” Komissio suhtautuu myönteisesti tähän lisäykseen.

Suosituksen II osan 1 kohtaan on lisätty ilmaisut ”esimerkiksi suodatusjärjestelmillä” ja ”tai varoitusviestejä”. Komissio ei vastusta näitä lisäyksiä.

Suosituksen II osan 2 kohdan sanamuotoa on muutettu seuraavaksi: ”tarkastelevat mahdollisuutta luoda suodattimia, jotka estäisivät ihmisarvoa loukkaavan tiedon liikkumisen Internetissä”. Vaikka tekstissä ei enää viitatakaan suoraan ”lapsipornografiaa sisältävään materiaaliin”, komissio katsoo, että tällainen materiaali sisältyy ”ihmisarvoa loukkaavaan tietoon". Siksi komissio ei vastusta tätä sanamuodon muutosta.

Suosituksen II osan 3 kohdasta on poistettu ilmaus ”sekä käyttäjien välisen tiedon suodattamisjärjestelmiä”. Koska tekstin olennainen osa ”kehittävät toimenpiteitä, joiden avulla edistetään ... sisältöä koskevien merkintäjärjestelmien käyttöä” on edelleen jäljellä, komissio ei vastusta sanamuodon muutosta.

Suosituksen II osan 4 kohdan sanamuotoa on muutettu seuraavaksi: ”pohtivat, mitkä olisivat tehokkaita toimia välttää ja torjua sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvaa syrjintää audiovisuaalisissa ja verkkotietopalveluissa ja edistää monipuolisen ja totuudenmukaisen kuvan muodostamista miesten ja naisten mahdollisuuksista ja kyvyistä yhteiskunnassa.” Tämä muutos ei muuta kohdan asiasisältöä. Siksi komissio ei vastusta sitä.

Otsikolla ”PANEVAT MERKILLE, ETTÄ KOMISSIO:” alkavan osan 1 kohtaan on lisätty sanat ”eduista ja”. Komissio ei vastusta tätä lisäystä, jolla selkeytetään aikomusta edistää tiedottamista Internetin ja uuden verkkoteknologian käyttöturvallisuutta koskevassa monivuotisessa yhteisön ohjelmassa 2005–2008.

Samaan osaan on lisätty 6 kohta seuraavasti: ”aikoo toimittaa Euroopan parlamentille ja neuvostolle jäsenvaltioiden toimittamien tietojen perusteella raportin tässä suosituksessa eriteltyjen toimien täytäntöönpanosta ja tehokkuudesta ja tarkistaa suositusta tarpeen mukaan.” Komissio hyväksyy tämän lisäyksen, joka kattaa myös muutosehdotukset (EP:n tarkistukset 35 ja 36), joissa suositellaan, että jäsenvaltiot esittävät kertomuksen komissiolle suosituksen soveltamista varten toteutetuista toimista ja että komissio, jäsenvaltioiden esittämien kertomusten pohjalta, esittää kertomuksen Euroopan parlamentille tässä suosituksessa tarkoitettujen toimien toteuttamisesta. Tämän vuoksi komissio katsoo, että tämä uusi kohta tekee viimeksi mainitut tarkistukset tarpeettomiksi.

Liitteet

Liitteessä I on vain vähäisiä sisältömuutoksia: ”vähimmäisvaatimukset” on muutettu takaisin ”ohjeellisiksi suuntaviivoiksi”; ja viimeinen virke: ”Jäsenvaltioiden on taattava, ettei vastineoikeuden (tai vastaavan oikaisukeinon) varmistamista ja oikeutta vapaaseen mielipiteenilmaisuun estetä perusteettomasti” on jätetty neuvoston yhteisestä kannasta pois. Komissio voi hyväksyä paluun ilmaisuun ”ohjeelliset suuntaviivat” ja on samaa mieltä neuvoston kanssa siitä, että virke ”Jäsenvaltioiden on taattava, ettei vastineoikeuden (tai vastaavan oikaisukeinon) varmistamista ja oikeutta vapaaseen mielipiteenilmaisuun estetä perusteettomasti” on tarpeeton.

Vaikka liitteestä II on poistettu kaksi "esimerkkiä medialukutaitoa koskevista mahdollisista toimista” ja neuvosto on muuttanut muiden esimerkkien sanamuotoa, näiden esimerkkien periaatteellinen sisältö ei ole muuttunut. Siksi komissio voi hyväksyä nämä muutokset.

Neuvosto muutti sanamuotoa kaikissa liitteen III ”esimerkeissä toimialan edustajien ja asianomaisten tahojen mahdollisista toimista alaikäisten hyväksi”. Koska näiden esimerkkien asiasisältö ei ole muuttunut, komissio voi hyväksyä muutokset.

4. PÄÄTELMÄ

Neuvosto hyväksyi kokonaan, osittain tai periaatteessa – kuten komissio muutetussa ehdotuksessaan – tarkistukset 1, 2, 4, 6, 7, 8, 9, 10, 11, 12, 14, 15, 16, 18, 19, 20, 21, 22, 23, 24, 25, 26, 28, 29, 30, 31, 33, 35, 36, 37 ja 38. Lisäksi neuvosto noudattaa komission muutetun ehdotuksen linjaa jättämällä yhteisestä kannasta pois tarkistukset 3, 5, 13, 27, 32 ja 34.

Komissio katsoo, että 18. syyskuuta 2006 määräenemmistöllä vahvistettu yhteinen kanta on suurelta osin sen oman ehdotuksen tavoitteiden ja lähestymistavan mukainen, ja että neuvosto on ottanut huomioon Euroopan parlamentin huolet ja painopistealueet ja saattoi siten hyväksyä useimmat parlamentin tekemistä tarkistuksista. Tämän vuoksi komissio antaa kannalle tukensa ja odottaa parlamentin ja neuvoston välistä yhteisymmärrystä lähitulevaisuudessa, jotta suositus voitaisiin antaa mahdollisimman pian.